Weduwee aan Momentum: 'Hou jul premies' | Maroela Media
Denise Ganas sê sy sal aanhou baklei tot Momentum haar man se R2,4 miljoen lewensversekering uitbetaal. Foto: Facebook
'n Weduwee van Durban sê sy het nog lank nie klaar baklei teen Momentum nie nadat die lewensversekeraar geweier het om haar eis van R2,4 miljoen ná haar man se dood uit te betaal.
Momentum het die eis geweier aangesien die oorledene, Nathan Ganas (42), volgens hulle nie bekendgemaak het nie dat verhoogde bloedsuikervlakke by hom gediagnoseer is, wat moontlik voorgekom het voordat hy sy aansoek om die polis in 2014 voltooi het.
Ganas is in Maart verlede jaar doodgeskiet toe hy sy vrou teen kapers beskerm het. Sy vrou, Denise, is buite die egpaar se huis in Shallcross, Durban, deur 'n groep gewapende mans oorval toe sy tuisgekom het.
Denise het Maandagaand in 'n telefoniese onderhoud met die Gautengse radiostasie 702 vertel Momentum sing skielik 'n ander deuntjie.
Ene Stephen van Niekerk van die lewensversekeraar het haar Maandag 15:00 gebel om haar in te lig "hulle het besluit om nie die R50 000 begrafnisvoordeel [wat hulle kort ná haar man se dood uitbetaal het] terug te vra nie," het Denise aan die omroeper, Joanne Joseph, gesê.
Van Niekerk het ook gesê "hulle het 'n besluit oor die premies geneem" en wil die premies wat Denise en haar man elke maand betaal het, in haar bankrekening terugbetaal. Sy het volgens haar vir Van Niekerk gesê: "'Stephen, ek aanvaar nie jul premies nie. Ek stry nog teen Momentum.'"
Stephen, ek aanvaar nie jul premies nie. Ek stry nog teen Momentum.
Toe Joseph by haar wou weet of die versekeraar dus teruggaan op hul vorige besluit oor die begrafnisvoordeel, het Denise geantwoord: "Presies."
Sy het verduidelik hoe dit gebeur het dat haar man se lewensversekeringsuitbetaling geweier is. "Geen mediese toetse is uitgevoer toe my man die polis uitgeneem het nie; net 'n MIV-toets is gedoen.
Só het die Independent on Saturday destyds oor Nathan Ganas se dood berig.
"Toe my man egter oorlede is en ons eisvorms ingedien het wat die makelaar ons gegee het, het ek 'n oproep gekry om te sê daar is vorms wat my huisdokter moet voltooi. Hy het dit ingevul en aan Momentum gegee. 'n Ondersoek het dus eers plaasgevind nadat my man oorlede is."
Ganas het eers ná sy dood uitgevind as haar man verklaar het hy het hoë bloedsuikervlakke, sou die versekeraar hom laat toets het. "Maar ek weet, met die hoë waarde van dié polis en die hoë premies wat ek betaal het, moes hulle in elk geval volledige mediese toetse versoek het."
Hulle het destyds 'n brief ontvang van Momentum waarin die versekeraar sê geen toetse word vereis nie, tot verdere kennisgewing. "Daai verdere kennisgewing het nooit gekom nie."
Ná 'n herrie in die sosiale media oor die weiering van die uitbetaling, het Momentum in 'n verklaring gesê die versekeraar is werklik jammer oor Ganas se tragiese dood en het ook simpatie daarvoor dat die oorsaak van sy dood nie verband hou met die nie-openbaarmaking nie.
Volgens Momentum sal die toestaan van die eis egter lei tot 'n toename in eise wat uiteindelik sal beteken dat alle ander kliënte se premies sal verhoog net omdat een kliënt nie "te goeder trou gehandel het nie".
Die ombudsman vir langtermynversekering het bepaal dat Momentum se besluit in die omstandighede die regte een was
Momentum het Denise eers gevra om die R50 000 onmiddellike kontantvoordeel uit die polis wat die gesin gebruik het om Ganas te begrawe, terug te betaal. Dit is die besluit wat hulle intussen herroep het. Dit is nie bekend hoeveel die premies beloop wat Momentum aan Denise terug wou betaal nie.
Denise Ganas In die nuus Momentum
Gastehuiseienaar in huis vermoor
Sy kan maar hof toe gaan. Sy gaan 'n klomp geld spandeer (mors) en steeds verloor. Die oorledene was nie eerlik met die invul van die aanvanklike aansoek nie. Dis hoekom hy nie vir 'n mediese ondersoek hoef te gegaan het nie.
Meer inligting begin an der prentjie skets: waarom na 'n moord word mediese geskiedenis van huisdokter aangevra – GROOT? x 10
Dis belaglik betaal die vrou
Ek is bevrees Momentum het n lat vir homself gepluk, hy gaan baie meer verloor agv polis kanselasies ens.
Ex speurder Katryn
Moet dit nie daar los nie.
Momentum, julle is nes die regering: dubbele standaarde.
Hy het gesterf terwyl hy sy vrou beskerm het. Die minste wat julle kan doen is om te betaal, anders sal julle sien hoeveel kliënte julle gaan verloor. Hy kon lewerkanker en ingroei toonnaels ook gehad het. Dis irrelevant. Dis nie waaraan hy oorlede is nie!